Die wêreld in foto’s – 8 Junie 2016Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Mense by die begrafnis van Esra en Hakan Tekin by die Istanbul-universiteit. Dié Turkse egpaar was slagoffers van Dinsdag se ontploffing in dié Turkse stad. Die bom was bedoel vir ŉ bus met lede van die onlustepolisie, maar talle burgerlikes is gewond en dood in dié aanval. Foto: AP / Emrah Gurel / www.africannewsagency.com Dansers besig met voorbereiding vir die jaarlikse Draakboot-fees in die Zigui-streek van China se Hubei-provinsie. Dié fees word vanjaar op 9 Junie gevier. Foto: AP / Xiao Yijiu / www.africannewsagency.com ŉ Lid van die Goud-familie besig om ŉ pasiënt ŉ kuur teen asma toe te dien in Hyderabad in Indië. Die Bathini Goud-familie dra dié kuur wat berus op ŉ geheime formule van die een geslag na die ander oor. Kruiemedisyne word in die bek van ŉ lewende sardyn geplaas voordat dit in die pasiënt se keel geplaas word. Foto: AP / Mahesh Kumar / www.africannewsagency.com Pous Franciskus poseer vir ŉ foto saam met vlugtelinge van die San Francesco-vereniging ná sy weeklikse oudiënsie op die St. Petrus-plein by die Vatikaan. Foto: AP / Fabio Frustaci / www.africannewsagency.com Baniere en plakkate wat by die Lancome-toonbank in ŉ winkel in Hongkong agtergelaat is ná ŉ betoging. Dié Franse kosmetiekhuis het ŉ herrie ontketen toe hy ŉ promosie-konsert met Denise Ho, bekend vir haar pro-demokrasie-oortuigings, gekanselleer het. Foto: AP / Kin Cheung / www.africannewsagency.com. ŉ Naasbestaande van een van die slagoffers van Dinsdag se bomontploffing in Turkye vee die gesig van ŉ Turkse polisiebeampte af tydens die begrafnis van twee van die slagoffers in die Faith-moskee in Istanbul. Foto: AP / Lefteris Pitarakis / www.africannewsagency.com Kinders staan by gestoomde rolletjies in die vorm van tiere by ŉ winkeltjie in Zezhang in die noorde van China se Shanxi-provinsie. Met dié rolletjies word die voorvaders vereer en gebid vir voorspoed tydens die Duanwu-fees, ook bekend as die Draakboot-fees. Foto: AP / Gao Xinsheng / www.africannewsagency.com Kollegas van een van die polisiebeamptes wat Dinsdag in die bomontploffings in Turkye gesterf het by die Faith-moskee in Istanbul. Foto: AP / Lefteris Pitarakis / www.africannewsagency.com Shaquille O’­Neal en Sean Rooks in ŉ foto wat op 14 Oktober 1996 geneem is. Rooks, voormalige NBA-senter en die afrigter van die Philadelphia 76-ers, is Dinsdag in New York dood. Hy was 46. Foto: AP / Chris Pizzello / www.africannewsagency.com Perde wei op die Fenghuang-perdeplaas in Xilinhot in die noorde van China. ŉ Mongoolse perde-fotografiekompetisie is in Xilinhot, dié land se hart van die perdebedryf, gehou. Foto: AP / Yang Zijian / www.africannewsagency.com